ส่วนที่ 1

ข้อมูลสรุป (Executive Summary)

บริษัท โฮม โปรดักส์ เซ็นเตอร์ จำกัด (มหาชน)
ประกอบธุรกิจค้าปลีกจำหน่ายสินค้าและบริการที่เกี่ยวข้องกับการก่อสร้าง ต่อเติม ตกแต่ง ซ่อมแซม
บ้าน อาคาร และที่อยู่อาศัยมากกว่า 60,000 รายการ ในลักษณะ Home Center ที่ครบวงจร
ใช้ชื่อทางการค้าว่า “HomePro” ซึ่งเป็นเครื่องหมายการค้าของบริษัทฯ โดยจัดกลุ่มสินค้าเป็น 5
กลุ่มหลัก อันได้แก่ กลุ่มวัสดุก่อสร้างและอุปกรณ์ปรับปรุงบ้าน, กลุ่มห้องน้ำและสุขภัณฑ์,
กลุ่มเครื่องครัวและเครื่องใช้ไฟฟ้า, กลุ่มอุปกรณ์ไฟฟ้าและโคมไฟ และ
กลุ่มเครื่องนอนและสินค้าตกแต่ง
เพื่อให้ลูกค้ามีความสะดวกในการเลือกซื้อสินค้าที่มีความหลากหลายได้ครบตามความต้องการเพียงแห่งเดียว
(One Stop Shopping) ในราคาที่เหมาะสม

บริษัทฯ เปิดดำเนินการตั้งแต่ปี 2539 ด้วยทุนจดทะเบียนเริ่มต้นที่ 150.0 ล้านบาท
และเข้าเป็นบริษัทจดทะเบียนในตลาดหลักทรัพย์ ในปี 2544 ปัจจุบันมีทุนจดทะเบียน 987.5
ล้านบาท โดยมีมูลค่าที่ตราไว้หุ้นละ 1.0 บาท และมีทุนที่เรียกชำระแล้ว 947.3 ล้านบาท ณ. วันที่
31 ธันวาคม 2548 บริษัทมีสาขาในเขตกรุงเทพ ปริมณฑลและต่างจังหวัดรวมทั้งสิ้น 20 สาขา ดังนี้

1.  สาขารังสิต เปิดเดือน กันยายน 2539 ใกล้ศูนย์การค้าฟิวเจอร์พาร์ค รังสิต

2.  สาขารัตนาธิเบศร์ เปิดเดือน พฤษภาคม 2540 บริเวณแยกบางใหญ่ รัตนาธิเบศร์

3.  สาขาแฟชั่น ไอส์แลนด์ เปิดเดือน เมษายน 2542 ในศูนย์การค้าแฟชั่นไอส์แลนด์ รามอินทรา

4.  สาขาฟิวเจอร์มาร์ท เปิดเดือน มีนาคม 2543 ที่ถนนพระราม 3 เชิงสะพานกรุงเทพใหม่

5.  สาขาเสรีเซ็นเตอร์ เปิดเดือน พฤษภาคม 2543 ในศูนย์การค้าเสรีเซ็นเตอร์ ถนนศรีนครินทร์

6.  สาขาเดอะมอลล์ บางแค เปิดเดือน กรกฎาคม 2543 ในศูนย์การค้า เดอะมอลล์ บางแค

7.  สาขาเดอะมอลล์ โคราช เปิดเดือน เมษายน 2544 ในศูนย์การค้า เดอะมอลล์ โคราช

8.  สาขารัชดาภิเษก เปิดเดือน มิถุนายน 2544 ในศูนย์การค้า คาร์ฟูร์ รัชดาภิเษก

9.  สาขาเพลินจิต เปิดเดือน ตุลาคม 2544 ในอาคารเวฟเพลส ถนนเพลินจิต

10. สาขาภูเก็ต เปิดเดือน มิถุนายน 2545 ในศูนย์การค้าเทสโก้ โลตัส ภูเก็ต

11. สาขาเชียงใหม่ เปิดเดือน กันยายน 2545 ในศูนย์การค้า คาร์ฟูร์ เชียงใหม่

12. สาขารามคำแหง เปิดเดือน เมษายน 2546 ใกล้ศูนย์การค้าคาร์ฟูร์ ถนนสุขาภิบาล 3

13. สาขาพระราม 2 เปิดเดือน พฤษภาคม 2546 ใกล้จุดขึ้นลงทางด่วนบางนา-ดาวคะนอง
    ถนนพระราม 2

14. สาขาประชาชื่น เปิดเดือน กรกฎาคม 2546 ใกล้สี่แยกพงษ์เพชร ถนนประชาชื่น

15. สาขาลาดพร้าว เปิดเดือน ตุลาคม 2546 ในศูนย์การค้า คาร์ฟูร์ ลาดพร้าว

16. สาขาพัทยา เปิดเดือน ธันวาคม 2546 ในศูนย์การค้า คาร์ฟูร์ พัทยากลาง

17. สาขาแจ้งวัฒนะ เปิดเดือน กรกฎาคม 2547 ใกล้ห้าแยกปากเกร็ด ถนนแจ้งวัฒนะ

18. สาขาหาดใหญ่ เปิดเดือน ตุลาคม 2547 ในศูนย์การค้า คาร์ฟูร์ หาดใหญ่

19. สาขาราชพฤกษ์ เปิดเดือน สิงหาคม 2548 ใกล้วงเวียนนครอินทร์

20. สาขาบางนา เปิดเดือน พฤศจิกายน 2548 ใกล้โรงพยาบาลจุฬารัตน์ ถนนบางนา-ตราด
    ก.ม. 12

ปัจจุบันบริษัทฯ เป็นผู้นำในธุรกิจค้าปลีกเกี่ยวกับบ้าน พร้อมบริการที่ครบวงจร
ถึงแม้ว่าที่ผ่านมาจะมีผู้ประกอบการรายอื่นที่จำหน่ายสินค้าในลักษณะเดียวกับบริษัทฯ
เปิดบริการเพิ่มขึ้นก็ตาม สำหรับบริษัทฯเองถือว่าการขยายตัวของผู้ประกอบการรายอื่นนั้น
เป็นส่วนช่วยกระตุ้นให้ผู้บริโภคเปลี่ยนพฤติกรรมให้หันมาซื้อสินค้าจากร้านค้าปลีกที่ทันสมัยแบบโฮมเซ็นเตอร์
อย่างไรก็ตามบริษัทฯ มีแผนการขยายสาขาให้ครอบคลุมในพื้นที่ต่าง ๆ ทั้งกรุงเทพฯ ปริมณฑล
และหัวเมืองใหญ่ทั่วประเทศไทย เพื่อรองรับการขยายตัวของตลาดโฮม เซ็นเตอร์ ในอนาคต

สำหรับผลการดำเนินงานของบริษัทฯ ใน ปี 2546 2547 และ 2548 บริษัทฯ มียอดขายเท่ากับ
6,752.97 9,814.25 และ 12,211.78 ล้านบาทตามลำดับ
ซึ่งคิดเป็นอัตราเพิ่มของยอดขายเท่ากับ ร้อยละ 48.0 45.3 และ 24.4 และมีกำไรสุทธิในปี
2546 2547 และ 2548 เท่ากับ 206.6 381.2 และ 504.8 ล้านบาท ตามลำดับ